पाएं अपने शहर की ताज़ा ख़बरें और फ्री ई-पेपरडाउनलोड करें
हिसार. शहर का तापमान तो शनिवार को उतार पर था, लेकिन राजनीतिक तपिश चरम पर थी। अफवाहों का बाजार भी गर्म था। हर पल नई नई अफवाहें उड़ रही थीं और पल पल समीकरण बदलने के दावे किए जा रहे थे। इस दौरान कई विवाद भी उभरे। कुछ प्रत्याशियों ने प्रतिस्पर्धियों पर माहौल खराब करने का आरोप लगाया तो कुछ शिकायत लेकर पुलिस प्रशासन तक पहुंच गए।
चूंकि जीत जीत होती है और सदन में उसी का सिक्का चलता है जो वहां सर्टिफिकेट लेकर पहुंचता है, सो जीत हासिल करने के लिए जोड़तोड़ के साथ ही सारे दांव पेंच आजमाने में लोग पीछे नहीं थे। ऐसी उठापटक में कब सुबह से रात हो गई, प्रत्याशियों को पता ही नहीं चला। फिर रात को गली मोहल्लों में महफिलें भी सजीं।
वादे हुए, कसमें उठीं, लोटा नमक हुआ। दूसरी तरफ चुनाव को प्रभावित करने वालों की तलाश में पुलिस और प्रशासन की टीमें खाक छानती रही। झूठी शिकायतों ने पुलिस को छकाया भी और विवादों को सुलझाने में काफी माथापच्ची भी कराई।
मतदान से एक दिन पहले प्रत्याशियों ने अपनी ताकत लगाने कोई कोर कसर नहीं छोड़ी। तरकश से हर तीर चलाए। कई वार्डो में बिरादरी के नाम पर प्रत्याशियों को एक करने की बात उठी। इन बातों के बीच अफवाहें उड़नी शुरू हो गई। फला प्रत्याशी ने समर्थन दे दिया, फला चुनाव प्रचार से हट गया। सच क्या है और झूठ क्या? इनका जवाब तलाशने के लिए फोन घनघनाते रहे।
प्रत्याशियों के समर्थक भी सफाई देने में लगे रहे। प्रत्याशियों के दफ्तरों में कार्यकर्ताओं का हुजूम उमड़ा रहा। एक एक मकान के मतदाताओं को लेकर चर्चा हुई। कौन किसके साथ, कौन किसका विरोधी, कौन कैसे टूटेगा और कैसे जुड़ेगा, इसे लेकर उधेड़बुन होती रही। बूथों के भीतर और बाहर की रणनीति भी बनी। समर्थकों को प्रोत्साहित करते हुए कि अंतिम दिन है चूकना नहीं है, उनकी ड्यूटी बांटी गई।
प्रत्याशियों को मिला नेताओं का आशीर्वाद
इनेलो और भाजपा के नेता प्रत्यक्ष तौर पर अपने प्रत्याशियों के साथ खड़े हैं, वहीं भाजपा और हजकां के नेता अंदरखाते अपने समर्थक प्रत्याशियों को मदद कर रहे हैं। जिन वार्डो में आजाद उम्मीदवार जीत की दौड़ में आगे नजर आ रहा है, उनसे भी नेताओं ने संपर्क साधना शुरू कर दिया है। सूत्रों के अनुसार जिंदल हाउस से भी कुछ प्रत्याशियों के लिए शनिवार को अपने कार्यकर्ताओं के पास फोन गए है।
पहचान पत्र ले रहे अपने कब्जे में
जोड़तोड़ की राजनीति इस चरम पर है कि मतदाताओं के पहचान पत्र ही प्रत्याशियों के पास पहुंच गए है। सूत्रों के अनुसार पुलिस ने शनिवार शाम को शहर की एक कॉलोनी में छापा मारा। कुछ घरों में जाकर उनसे पहचान पत्र दिखाने को कहा, मगर उनके पास नहीं मिले। बताते हैं कि प्रत्याशियों अपने मतदाताओं के पहचान पत्रों को सुरक्षित रखवा लिया है, जिन्हें वे रविवार की सुबह मतदान के वक्त ही देंगे।
घूंघट पर कैसे रहेगी नजर
कुछ प्रत्याशियों की शिकायत है कि शहर में कई ऐसे मतदाता है, जिनके वोट दो जगहों पर बने हुए है। शहर में भी और उनके गांव में भी। शक के दायरे वाले मतदाताओं के बारे में प्रत्याशियों ने अपने एजेंटों को खासतौर पर घूंघट वाली महिलाओं पर नजर रखने की हिदायत दी है।
कई मकानों में दर्ज हैं दर्जनों मतदाता
शहर के कुछ घर भी संदेह के घेरे में है। ये घर छोटे से है, मगर वोट बहुत है। एक घर तो ऐसा मिला, जिसमें 75 से अधिक वोट है। प्रत्याशियों ने ऐसे घरों को भी चिन्हित कर लिया है। हालांकि कानूनविदों के मुताबिक फाइनल मतदाता सूची प्रकाशित हो जाने के बाद उसमें दर्ज मतदाताओं को वोट देने से नहीं रोका जा सकता। इसके लिए पहले ही चुनाव आयोग से शिकायत की जानी चाहिए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn